Paneurópska vysoká škola

Paneurópska vysoká škola (PEVŠ) je súkromnou vysokou školou, so sídlom v Bratislave. O jej založenie v roku 2004 ako Bratislavskej vysokej škole práva sa zaslúžil hlavne jej spoluzakladateľ a spolumajiteľ Ján Čarnogurský. Škola postupne rozširovala počet fakúlt a od roku 2010 zmenila svoj názov na Paneurópska vysoká škola. 
Rektorom je od 15. marca 2017 prof. Juraj Stern. Predchádzajúcim rektorom bol dva volebné obdobia prof. JUDr. Ján Svák, DrSc.
Vízia.
PEVŠ pôsobí ako vysoká škola s mottom "“vzdelanie bez hraníc”", svojho času vystihlo podstatu ubrať sa novými cestami vysokoškolského vzdelávania a prinášať na prax zamerané vzdelanie, na ktorom bude participovať akademický zbor z mnohých krajín, pri zvýraznení ďalších aspektov medzinárodného rozmeru vzdelávania. 
PEVŠ má priznané práva doktorandského stupňa štúdia (PhD.), je oprávnená uskutočňovať rigorózne konanie, ako aj habilitačné konanie a vymenúvacie konanie profesorov. Paneurópska vysoká škola má v súčasnosti akreditovaných viac ako 40 študijných programov.
Fakulty.
V súčasnosti PEVŠ zriaďuje 5 fakúlt:
História.
Vyučovanie na Bratislavskej vysokej škole práva začalo v roku 2004, kedy ako prvá súkromná vysoká škola právnického zamerania na Slovensku prijala na svoju Fakultu práva prvých študentov. V roku 2005 bola otvorená Fakulta ekonómie a podnikania, ako ďalšie vznikli Fakulta masmédií vznikla v 2007 a Fakulta informatiky v roku 2009. Najmladšou fakultou školy je Fakulta psychológie, ktorá vznikla v roku 2011. Od roku 2010 sa škola nazýva Paneurópskou vysokou školou, podľa konceptu paneuropanizmu, ktorý v roku 1923 prezentoval Richard Nicolaus Coudenhove-Kalergi (18941972).
V januári 2015 bolo oznámené, že školu preberie český holding patriaci Miroslavovi Kurkovi. Koncom roka 2014 zo školy odišiel Ján Čarnogurský, škola patrila Rusom. Finančné problémy mala mať od roku 2013.
Študijné programy.
V marci 2016 PEVŠ obhájila komplexnú akreditáciu na študijné programy na Fakulte práva, Fakulte ekonómie a podnikania, Fakulte masmédií a na Fakulte psychológie v 3 stupňoch štúdia. Zároveň bol akreditovaný aj nový študijný program Psychológia. Škola ponúka aj celoživotné vzdelávanie na univerzite tretieho veku na fakulte práva a psychológie. 
Medzinárodná spolupráca.
PEVŠ podporuje stálu výmenu vedomostí, myšlienok, informácií, vedeckých pracovníkov, pedagógov a študentov so svetom. Od svojho vzniku spolupracuje s prestížnymi zahraničnými univerzitami a vedeckými inštitúciami. Je členom 4 svetových zoskupení univerzít, má partnerstvá v rámci programu Erasmus+ a s ďalšími 60 partnerskými univerzitami v krajinách EÚ a ďalšími 24 inštitúciami mimo Európy. Okrem domácich odborníkov prednáša na fakultách aj vysoké percento zahraničných pedagógov najmä z Česka, Rakúska, Ruska, z USA a Hong Kongu.
Mimoškolská činnosť a ocenenia.
PEVŠ venuje pozornosť aj mimoškolským aktivitám študentov. Na pôde školy aktívne pôsobí Študentský klub a Univerzitný hokejový tím Paneuropa Kings. V roku 2013 škola otvorila vo svojich priestoroch Galériu významného slovenského fotografa K. Kállaya a Galériu výtvarného umenia Silencium. PEVŠ realizuje aj tematické prednášky na stredných školách, podporuje užitočné projekty svojich študentov a absolventov, ako napríklad online poradňu IPčko a počas akademického roka množstvo odborných konferencií a seminárov. V akademickom roku 2014/2015 začalo vysielať školské rádio a od roku 2011 vydávajú študenti vysokoškolský časopis Like.
Študenti a škola získali viacero významných ocenení doma i vo svete za svoje projekty: